Mej. SA onttrek glo hieroor…Melinda Bam. Foto:ubu.co.za Die rede waarom Melinda Bam, die huidige Mej. SA, van die Mej. Wêreld-kompetisie onttrek het, het moontlik aan die lig gekom. ’n Bron na aan die Mej. SA-kompetisie het die nuus aan ŉ Sondag-koerant uitgelap. Rapport het Maandag aanlyn berig dat ŉ kosmetiese borsvergrotingsoperasie glo die rede is waarom Bam (23) verlede week skielik aan die Mej. Wêreld-kompetisie onttrek het. Bam en haar woordvoerders het vroeër gesê sy onttrek weens “persoon­like redes” en wou nie verder oor die aangeleentheid uitbrei nie. Verskeie gerugte het sedertdien op Twitter soos ŉ veldbrand versprei, onder andere dat ŉ sekere webwerf naakte foto’s van haar besit en wou publiseer. Daar is ook bespiegel dat sy dalk swanger is. Dié gerugte is afgelag. Die koerant berig die skoonheidskoningin het glo reeds ’n plastiese chirurg oor ’n borsvergroting genader. Sy het die saak ook met haar voorgangers, Cindy Nell en Nicole Flint, bespreek. Met ’n groter bra-grootte het sy dalk ’n beter kans om in Desember as Mej. Heelal gekroon te word. Bam het eers die gerugte aan die koerant ontken. Sy het egter hierna toegegee dat sy dit wel met Nell en Flint bespreek het. Bam se eerste prinses, Remona Moodley, gaan in haar plek aan die Mej. Wêreld-kompetisie deelneem.